《齐天乐五十首 其三十》
清代·端木埰

屋梁明月频年梦，迥阑几番愁倚。落叶悲秋，长条堕劫，心悸斯人憔悴。

征尘未洗。喜一笑相逢，夕阳烟翠。大斗浮余，世闲如许快心事。

新居还更不远，又天街共踏，寒月如水。许浑诗情，彭宣丝竹，并作当筵欢醉。

清心妙理，况道味醰醰。近来增美，进步竿头，素心人倍喜。

作者简介：清江苏江宁人，字子畴。同治间年四十余，始以优贡疏荐内阁中书，光绪间官至侍读。性兀傲不与时俗。卒年七十三。有《名文勖行录》、《赋源楚辞启蒙》及诗文词笔记等。